Erna Solberg gjør det klart at Ellingsen, som er medlem for Frp i Stortingets justiskomité, sine uttalelser i NRKs Politisk kvarter i dag ikke representerer regjeringens syn.

– Odins soldater har ingen plass i arbeidet for å trygge gater. Farlig verdisyn. Ellingsens uttalelser representerer ikke regjeringen, skriver Solberg på Twitter.

Laster Twitter-innhold Kunne ikke laste innhold, men du kan gå til twittermeldingen.

Anundsen: – Det er politiet som skal trygge gatene

Heller ikke hos sin egen justisminister, Anders Anundsen (Frp), får Ellingsen støtte.

AVVISER: Justisminister Anders Anundsen sier han har vanskelig for å se at Odins soldater har noen rolle i å trygge gatene. Foto: Martin H. W. Zondag / NRK

– Det er politiet som skal trygge våre gater, og de samarbeider godt både med vekterselskaper og frivillige, som Natteravnene. Jeg har vanskelig for å se at Odins soldater har noen rolle i denne sammenhengen, sier Anundsen til NRK.

Odins soldater har den siste tiden begynt å patruljere ute i gatene i flere norske byer, ikledd svarte hettegensere med vikinghjelm og norsk flagg på ryggen. Flere av gruppens medlemmer har tilknytning til kriminelle miljøer.

Roste Odins soldater

Ellingsen uttalte i dag at han mener gruppen fortjener honnør.

– Så lenge man opererer innenfor lovverket, synes vi dette er et positivt bidrag, sa Ellingsen.

– Frp gir ingen ubegrenset tillit til Odins soldater. Men vi har tidvis et bybilde som ingen ønsker seg, hvor det begås kriminalitet, og hvor norsk politi ikke har ressurser nok til å gjøre jobben. Da synes vi at enhver borger som ønsker å bidra til å redusere utryggheten og kriminaliteten, bør få honnør for det.

-Positivt bidrag Du trenger javascript for å se video.

Frp har selv sittet med justisministeren de siste to og et halvt årene. Anders Anundsen sier man ikke kan bevilge seg til at samfunn uten kriminalitet.

– Regjeringen har styrket norsk politi med mer enn 3 milliarder kroner siden regjeringsskiftet. Hvert år har vi økt antall politistillinger med om lag 350. En kan imidlertid ikke bevilge seg til et samfunn uten kriminalitet. Politiets kapasitet til å håndtere ordensforstyrrelser er jevnt over god, men kan bli bedre, sier Anundsen.

Sterke reaksjoner

Ellingsens uttalelser har vakt sterke reaksjoner i dag, også i regjeringspartiene.

– Dette er ikke regjeringens politikk. Odins soldater og lignende grupper representerer ikke noe positivt, tvert imot. Det må vi justispolitikere være krystallklare på, sier Anders Werp, justispolitisk talsmann i Høyre, til NTB.

– Jeg får en vond smak i munnen av det de holder på med. Dette bidrar ikke til å skape trygghet.

Anundsen må svare

Både Venstre og SV krever nå svar fra Anders Anundsen om hva som er regjeringens syn på grupper som Odins soldater.

Venstres justispolitiske talskvinne Iselin Nybø spør Anundsen om grupper som Odins soldater er et ønsket supplement til norsk politi for å skape økt trygghet for norske borgere.

Også SVs Kirsti Bergstø stiller et skriftlig spørsmål til justisministeren om saken.

– Det er full forvirring nå, når justisminister og justispolitikere i regjeringen sender helt forskjellige signaler, Dette er dobbeltkommunikasjon, mener Bergstø.